钦定古今图书集成/明伦汇编/官常典/第758卷 > 翁之琪
## 钦定古今图书集成/明伦汇编/官常典/第758卷 > 翁之琪

按《杭州府志》：“之琪，字元倩，仁和人，陕西按察使汝进
孙也。初为郡诸生，三试棘闱不利，遂从戎。中。崇祯十
二年武榜，上亲简将才，奇之，特擢第一，任舟山守备。
平海寇陈虎，移守衢州。甲申，闯贼陷京师，之琪召海
上义士，从故帅黄斌卿勤王，至南京，入觐，授总兵官，
与斌卿屯观音门。左梦庚继逆命，合水陆师以拒之”，
之琪率水师伏炮荻苇中，以五艘致师以诱贼。贼至，
炮举击之，歼焉；复击之于陆，又歼之。捷闻，进左都督、
镇南将军，加太子少师。会南京失守，将谋奔，之琪谏，
不听。扈跸至芜湖，曰：“衅将内生矣！”遂再拜恸哭，自沉
于板子矶。惊湍逆流，尸不没者三日，收其骸如生。之
琪状貌奇挺，丰度皎秀。自为诸生，为巡按郭必昌、郡
守岳虞峦所拔，卒著《奇节》。